Kuthimejan Pilato kuetuꞌan bintja na̱ Jesús.
Ko xi soldado kuaa xa ntha nchaꞌa ko binchekjinga xa jaa Jesús ko binchengaa xa naa luntho jatse suji.
Kuthimejan binthekunchieꞌen xa ngain Jesús ko kjuanua xa ko ndache xa:
—¡Kainxin nchaꞌon darichon jaꞌa,
thi Rey thetuꞌen ni judío!
Ko xrangii xa thon ngakon Jesús.
Kuthimejan Pilato bachrje inaa,
ko ndachro:
—Tsjexin ra,
jaꞌan bantsje xa nthiꞌi,
ixin jaꞌan xruꞌin thi jianꞌa dithja ngain xa.
Ko bachrje Jesús ko jichjinga ntha nchaꞌa dika̱a̱ xa ko jitsaa luntho jatsje.
Kuthimejan Pilato ndachro:
—Tsjeꞌe ra,
nthiꞌi jii xa.
Are bikon xi dinthenda niꞌngo ko xi daana thetuꞌen icha xi daana binthekuyao xa ko suji ndachro xa:
—¡Thenganito ra ntha cruz!
¡Thenganito ra ntha cruz!
Ko Pilato ndachro:
—Sathjiꞌo ra ko jaꞌa ra thenganito ra ntha cruz,
ixin jaꞌan xruꞌin jianꞌa dithjaa xa.
Aro chujni judío ndachro na̱:
—Jaꞌan ná chunda ná naa ley thi jitaxin ixin xii yaa rugunda seꞌen xa,
ixin ndachro xa ixin jeꞌe xa Xeꞌen Ndo Dio xa.
Are Pilato kuiꞌin jiꞌi,
jeꞌe icha xraon.
Jeꞌe bixiꞌin inaa ngain nchia nchexin jie̱ ko banchiangiꞌi Jesús:
—¿Thinoo rajnaa?
Aro Jesús ixruꞌin ndachro.
Ko Pilato ndachro:
—¿Unda dathenaꞌa?
¿Anuaꞌa ixin jaꞌan chunda juachaxin tsetuan chujni tsanchrjanda na̱ o tsenganito na̱ ntha cruz?
Kuthimejan Jesús ndachro:
—Jaꞌa,
xruꞌin juachaxin ruarichunda ixin sincheꞌe jie̱ ngajin,
ja̱ Ndo Dio ruchjaꞌa juachaxin.
Mexinxin icha jié jianꞌa bincheꞌe thi chujni bajon na ngajin ke thi jianꞌa rincheꞌe jaꞌa.
Are Jesús juexin nichja jiꞌi,
Pilato kjuee kexreen runcheꞌe ixin rukanchrjanda Jesús,
aro chujni judío kuyauthe na̱ ko ndachro na̱:
—¡Ja̱ tsanchrjanda Jesús,
jaꞌa jeꞌa naa thi jian xrakao César,
xi emperador!
¡Kexeꞌo chujni ndachro ixin kjan rey,
chujni mee kjan naa thi ningakuꞌen xi emperador!
Ko are Pilato kuiꞌin jiꞌi,
jeꞌe bachrjekaꞌo Jesús ko betaꞌa ngain xintaon nchexin jie̱,
ko ngigua hebreo diꞌin Gabata,
ko ruchro thi dikea na̱ xro.
Ko jiꞌi kuꞌen inchin ngusine nchaꞌon ko nduexin urukii thi kiai diꞌin pascua.
Kuthimejan ndachro Pilato ngain chujni judío:
—¡Nthiꞌi chunda ra thi rey thetuꞌan ra!
Aro jeꞌe na̱ kuyao na̱ ko suji ndachro na̱:
—¡Thjioꞌo ra!
¡Thjioꞌo ra!
¡Thenganito ra ntha cruz!
Ko Pilato ndachro:
—¿A jaꞌan tsenganito ntha cruz thi Rey thetuꞌan ra?
Aro xi daana thetuꞌen icha xi daana binthendachro xa:
—Jaꞌan ná chundaꞌa ná inaa rey,
jeꞌo César,
xi emperador.
Ko Pilato ndabajon Jesús ngain na̱ ixin tsenganito na̱ ntha cruz,
ko sabikao na̱.